מספר פנימי: 2209112

הכנסת העשרים וחמש

**יוזם:**  **חבר הכנסת** **גדי איזנקוט**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3836/25

הצעת חוק תפיסת הביטחון הלאומי, התשפ"ג–2023

|  |  |  |
| --- | --- | --- |
| מטרה | 1. | מטרתו של חוק זה להתוות כללים לממשלת ישראל לגיבוש ולפרסום תפיסת ביטחון לאומי להתמודדות יעילה עם איומים קיומיים על מדינת ישראל ולקידום האינטרסים הלאומיים. |
| הגדרות | 2. | בחוק זה – |
|  |  | "ביטחון לאומי" – הבטחת היכולת להתמודד ביעילות, בכל הנסיבות האפשריות, עם כל איום על הקיום הלאומי והאינטרסים הלאומיים, והמאמץ המדיני-לאומי הכולל שהממשלה מנהלת בכדי ליצור מצב לאומי איתן. |
|  |  | "המטה לביטחון לאומי" – כמשמעותו בסעיף 1 לחוק המטה לביטחון לאומי, התשס"ח–2008[[1]](#footnote-2). |
|  |  | "תפיסת הביטחון הלאומי" – מסמך המפרט את תפיסת העולם הביטחונית לאומית, הכולל הנחות יסוד מוסכמות בתחום הביטחון הלאומי, והמוגדר על ידי הממשלה על פי ראייה ארוכת טווח ובהתבסס על האינטרסים הלאומיים. |
| גיבוש ופרסום תפיסת הביטחון | 3. | (א) ראש המטה לביטחון לאומי יגבש מדי שנה את תפיסת הביטחון הלאומי, בהלימה לקווי היסוד שיתוו ראש הממשלה והממשלה, באישור ועדת החוץ והביטחון של הכנסת. |
|  |  | (ב) ראש המטה לביטחון לאומי יציג את תפיסת הביטחון הלאומי של שנה נתונה בפני הממשלה ובפני ועדת החוץ והביטחון של הכנסת בחודש ינואר של כל שנה, וכן יפרסם נוסח בלתי מסווג לטובת הציבור. |
|  |  | (ג) הוקמה ממשלה חדשה, יציג ויפרסם ראש המטה לביטחון לאומי את תפיסת הביטחון הלאומי כאמור בסעיף קטן (ב) לא יאוחר מ-180 ימים מיום הקמת הממשלה; אין בהוראות סעיף קטן זה כדי לגרוע מחובתו לפי סעיף קטן (ב). |
| מרכיבי תפיסת הביטחון | 4. | תפיסת הביטחון הלאומי תפרט את אסטרטגיית הביטחון הלאומי של מדינת ישראל, ותכלול את המרכיבים הבאים: |
|  |  | (1) האינטרסים הלאומיים החיוניים והביטחוניים החיוניים של מדינת ישראל ומתוכם, כנגזרת, המטרות והיעדים הלאומיים שהינם חיוניים עבור הביטחון הלאומי; |
|  |  | (2) מדיניות הביטחון הלאומי ביחס לזירה הפנימית של מדינת ישראל, הכוללת התייחסות למאזן הדמוגרפי ולאופן חלוקת המשאבים בין תחומי המדינה; |
|  |  | (3) מדיניות החוץ, איומים בינלאומיים ומשמעויותיהם ויכולות ההגנה הלאומיות הנחוצות ליישום תפיסת הביטחון הלאומי בזירה הבינלאומית ובזירה האזורית; |
|  |  | (4) שימושים קצרי טווח וארוכי טווח ביכולות הכלכליות, הצבאיות והפוליטיות של הכוח הלאומי, למימוש, הגנה וקידום של האינטרסים האמורים בפסקה (1), והשגת המטרות והיעדים הנגזרים מהם; |
|  |  | (5) ניתוח היכולות הלאומיות של מדינת ישראל ליישום מדיניות הביטחון הלאומי; |
|  |  | (6) מידע נוסף שעשוי להיות חיוני לעבודת הממשלה ומימוש התפיסה בפועל. |
| פרסום נוסח מסווג ובלתי מסווג | 5. | תפיסת הביטחון הלאומי תועבר לממשלה ולוועדת השרים לענייני ביטחון לאומי כמשמעותה בסעיף 6 לחוק הממשלה, התשס"א–2001[[2]](#footnote-3), בנוסח מסווג, וניתן לכלול בה תקציר שאינו מסווג. |
| תיקון חוק המטה לביטחון לאומי | 6. | בחוק המטה לביטחון לאומי, התשס"ח–2008[[3]](#footnote-4), בסעיף 2, בפסקה (9), במקום "לבחון" יבוא "לגבש" ובמקום "של מדינת ישראל" יבוא "הלאומי, כהגדרתה בחוק תפיסת הביטחון הלאומי, התשפ"ג–2023". |

דברי הסבר

מדינת ישראל ניצבת מאז הקמתה בפני איומים חמורים ואתגרים ביטחוניים ולאומיים. לפני הקמת המדינה, גובשה תפיסת ביטחון לא רשמית על ידי ראש הממשלה הראשון דוד בן גוריון ז"ל. מאה שנים אחרי כתיבת מאמרו של זאב ז'בוטינסקי", "קיר הברזל", אותו תרגם דוד בן גוריון לאחד היסודות המרכזיים בתפיסת הביטחון של ישראל, ראוי שלמדינת ישראל תהיה תפיסת ביטחון פורמאלית. תפיסת הביטחון הלאומי הייתה ונותרה עניינו של המדינאי. היא דורשת ראייה לאומית כוללת, זיהוי של כלל האתגרים הנוכחיים והעתידיים וההתמודדות עימם. המסמך יהווה מצפן לחיזוק הביטחון הלאומי. האסטרטגיה הנגזרת ממנה, תהווה הכוונה והשראה לראשי המערכות האמונים על מרכיבי הביטחון הלאומי.

מטרת מסמך תפיסת הביטחון הלאומי שיהיה כלי בידיהם של מנהיגי המדינה ושל מעצבי המדיניות בבואם לקבוע כיצד תמומש המחויבות להבטיח את קיום המדינה כיהודית, דמוקרטית ומתקדמת, בעלת עוצמה ברוח מגילת העצמאות.

--------------------------------

הוגשה ליו"ר הכנסת והסגנים

והונחה על שולחן הכנסת ביום

ח' באב התשפ"ג (26.07.2023)

1. ס"ח התשס"ח, עמ' 833. [↑](#footnote-ref-2)
2. ס"ח התשס"א, עמ' 168. [↑](#footnote-ref-3)
3. ס"ח התשס"ח, עמ' 833.. [↑](#footnote-ref-4)